《卧病寄孟天炜郎中》
元代·张昱

数会诚不辞，暂离还相忆。虽无膏肓虑，伏枕已旬日。

雨雪高楼上，阴沈病增剧。不知湖中水，晴后添几尺？

日照花枝明，风吹柳条碧。感此春事深，携壶想无及。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。